Neleus
Neleus er i græsk mytologi søn af Poseidon, tvilling til Pelias og far til Nestor. Ved deres fødsel i Iolkos blev tvillingerne sat ud, men blev som andre by- og imperiegrundlæggere reddet på mirakuløs vis. Efter en strid med sin bror udvandrede Neleus og erobrede eller grundlagde byen Pylos på Peloponnes. Her fik han tolv sønner, som Herakles dræbte på nær Nestor, der overtog kongeværdigheden og deltog i Den Trojanske Krig.